Lesotho se eersteministersvrou is dalk binnekort agter tralies. Dit nadat ŉ lasbrief Vrydag uitgereik is vir die inhegtenisname van Maesaiah Thabane, vrou van Lesotho se eerste minister Thomas Thabane.

Maesaiah word verdink van die moord op haar man se gewese vrou, Lipolelo Thabane. Dié is in 2017 doodgeskiet toe sy op pad terug was huis toe saam met ŉ vriendin, twee dae voor haar man se inhuldiging as eerste minister. Thomas word óók met haar moord verbind.

Maesaiah het probeer om ŉ stokkie daarvoor te steek dat die polisie die lasbrief uitreik deur ŉ aansoek in die hooggeregshof in Lesotho te bring om die lasbrief ter syde te stel. Haar aansoek is egter Saterdag met koste van die hand gewys. Die lasbrief is aanvanklik deur die landdroshof in Maseru uitgereik nadat Maesaiah glo versuim het om aan te meld by die polisie om vrae rakende Lipolelo se dood te beantwoord.

Thomas moet ook vrae beantwoord oor die beweerde gebruik van sy selfoon om te kommunikeer met wie ook al op die misdaadtoneel was ten tye van Lipolelo se dood.